Sewe sterf in Nuwejaarsdag-botsingDie voertuie se wrakke. Foto: Netcare 911 ŉ Botsing in Johannesburg op Nuwejaarsdag het die lewens van sewe mense geëis. Chris Botha, woordvoerder van Netcare 911, het gesê ŉ minibustaxi en ŉ motor het omstreeks 07:15 in die Elandsfontein-omgewing reg van voor gebots, waarna albei voertuie aan die brand geslaan het. “Toe paramedici en die brandweer by die toneel opdaag, was albei voertuie in ligte laaie, met mense wat binne vasgekeer was. Nadat die brand onder bedwang gebring is, is sewe mense se liggame gevind,” het Botha gesê. Robert Mulaudzi, woordvoerder van die Johannesburgse nooddienste, het aan Maroela Media gesê die botsing het op Grasmereweg plaasgevind. “Twee mense in die motor en vyf in die taxi is op die toneel dood verklaar,” het Mulaudzi gesê. Mulaudzi het gesê nege mense het beserings in die botsing opgedoen en is na Sebokeng- en Chris Hani Baragwanath-hospitaal geneem vir mediese behandeling. “Die oorsaak van die botsing is onbekend en sal deel vorm van ŉ polisieondersoek,” het hy gesê.